钦定古今图书集成/明伦汇编/人事典/第083卷 > 刘勰新论 > 《祸福》
## 钦定古今图书集成/明伦汇编/人事典/第083卷 > 刘勰新论 > 《祸福》

祸福同根，妖祥共域。祸之所倚，反而为福；福之所伏，
还以成祸。妖之所见，或能为吉；祥之所降，亦回成凶。
有知祸之为福，福之为祸，妖之为吉，祥之为凶，则可
与言物类矣。吴兵大胜，以为福也，而有姑苏之困；越
栖会稽，以为祸也，而有五湖之霸；戎王强盛，以为福
也，而有樽下之执；陈骈出奔，以为祸也，终有厚遇之
福。祸福回旋，难以类推。昔宋人有白犊之祥，而有失
明之祸。虽有失明之祸，以至获全之福。北叟有胡马
之利，卒有奔坠之患。虽有奔坠之患，以至保身之福。
是以见不祥而修善，则妖反为祥；见祥而不为善，即
祥还成妖矣。昔武丁之时，亳有桑谷拱生于朝，史占
之曰：“野草生朝，朝其亡乎。”武丁恐惧，侧身修德，桑谷
自枯，八纮之内，重译而来，殷道中兴。帝辛之时，有雀
生鸢于城之隅，史占之曰：“以小生大，国家必王。”帝辛
骄暴，遂亡殷国。故妖孽者，所以警王侯也；怪梦者，所
以警庶人也。妖孽不胜善政，则凶反成吉；怪梦不胜
善言，则祸转为福。人有祸必惧，惧必有敬，敬则有福，
福则有喜，喜则有骄，骄则有祸。是以君子祥至不深
喜，逾敬慎，以俭诫其身。妖见不为戚，逾修德以为务。
故招庆于神祇，灾消而福降也。